पढ़ाई का सत्र शुरू होते ही जिन विषयों की पढ़ाई कक्षाओं में कराई जा चुकी है, उन्हें थोड़ा-थोड़ा पढ़ना जारी रखे। अगले अध्याय को भी एक बार घर से पढ़कर ही कक्षाओं में पहुंचे, ऐसा करने से विषय सरलता की मापदंडों से गुजरता हुआ बड़ी आसानी से चेतन मन में स्थायी रूप ले सकेगा। यह सोचकर पढ़ाई से कभी न भागे कि अभी तो सत्र शुरू हुआ, बाद में पढ़ लेंगे। परीक्षा के समय अचानक सारे विषयों का बोझ एक साथ पढ़ने और याद करने की भूल ही परीक्षा का भय जैसे विषयों का परिणाम होती है। कभी भी अपने पाठ्यक्रम में आये प्रश्नों के उत्तरों को रटने का प्रयास न करें, बल्कि उन्हें बार-बार कई बार पढ़ें और फिर अपने शब्दों में लिख-लिखकर अभ्यास करें। ऐसा करने से उत्तरों का लिखने का आत्मविश्वास पैदा होगा और किसी प्रकार का भय भी नहीं रहेगा। इस बात का भी ध्यान रखा जाना जरूरी है कि जहां आप पढ़ाई कर रहे हो वहां का वातावरण ऐसा हो, जो ताजी हवा से शुद्धता प्रदान कर रहा हो। साथ ही पढ़ाई की सारी आवश्यक सामग्री अपने पास लेकर बैठे, ताकि बार-बार उठने से एकाग्रता न टूटे।